text: Que el waterpolo reusenc segueixi viu | Reusdigital.cat diari de Reus. Notícies i actualitat del Camp de Tarragona
  Que el waterpolo reusenc segueixi viu
  El 'Fot-li Esports!' ha entrevistat una representació de l'equip sènior masculí de waterpolo del CN Reus Ploms
  09 de Novembre de 2018, per Joan Gomis
  Partit del CN Reus Ploms
  El defensa Pere Bellido, l'entrenador Òscar Baella i el presentador del programa, Joan Gomis
  Part de l'equip després del primer partit de lliga contra l'Igualada
  La secció de Waterpolo del CN Reus Ploms va desaparèixer el 2004 i, després de 12 anys, el 2016 va renéixer. Aquesta és la tercera temporada consecutiva que competeix en una lliga oficial. Aprofitant el bon inici de la campanya de l'equip sènior masculí, el seu entrenador Òscar Baella i el defensa boia Pere Bellido han estat convidats a l'entrevista del 'Fot-li Esports!, el programa esportiu de LANOVA Ràdio. S'ha repassat l'actualitat de l'equip reusenc, que competeix a la tercera divisió de la lliga catalana absoluta, i s'ha analitzat la situació de l'esport aquàtic a escala nacional.
  Futur del waterpolo reusenc
  El waterpolo conviu amb altres esports i sovint és minoritzat, ni rep el mateix suport ni la mateixa difusió, ni la mateixa ajuda. Bellido encadena 12 anys jugant a waterpolo. Primer ho va fer als Ploms, però quan l'equip va desaparèixer va fer les maletes a Barcelona, després va fer cap a Tarragona, "fins a tornar a casa" per competir de nou amb els Ploms, fa tres temporades. Recorda perfectament el seu retorn al centenari equip reusenc: "Al principi va ser complicat perquè no teníem el ritme de competició, hi havia companys nous i alguns que van tornar. La plantilla ha canviat però hi ha gent veterana que no ha marxat, hi ha de tot", diu.
  L'entitat blanc-i-negra no vol tornar a viure una situació com la que es va produir el 2004, ja que va ser un cop dur que desaparegués el waterpolo a la ciutat. És per això que s'està promocionant aquest esport a les escoles de la capital del Baix Camp. "Cada mes fem una trobada, considerem important que darrere nostre hi hagi nens i nenes que practiquin el waterpolo", alerta Bellido. La promoció és vital per mantenir viva aquesta disciplina.
  Baella ha agafat les regnes de l'equip aquesta temporada, però ja havia passat pel club als anys 90. En la mateixa línia que Bellido, exposa que "estem fent els primers brots per crear una base del CN Reus Ploms. Estem engegant un programa el qual es farà una activitat extraescolar per fomentar l'esport".
  Aquest darrer estiu es va celebrar el Campionat Europeu de Waterpolo a Barcelona. Ha ajudat a impulsar aquest esport? "Hi ha hagut un impuls, fora de la província de Tarragona, a Barcelona i Girona, sobretot amb el waterpolo femení. Aquí al nostre territori s'ha d'apostar més, falta ajuda, remarca Baella.
  L'equip sènior masculí ha començat amb bon peu la lliga. Ha guanyat dos partits i n'ha perdut un. És el cinquè classificat de la tercera divisió de la lliga catalana. Quins són els seus objectius? Respon el tècnic. "Conformar l'equip i mirar cap a on anem, no tenim definit un objectiu de resultats sinó anar fent i veure que podem fer un equip per més temporades". "El campionat és complex perquè som 10 equips i hi ha molts partits", afegeix sobre la lliga, el preparador.
  "Al waterpolo hi ha la visió de joc, el treball cooperatiu, detectar l'adversari, uns objectius de passada i de finalització. En natació, estàs pendent en tot moment de veure la línia blava que hi ha sota, mentre que al waterpolo tens moltes variables al mateix temps", explica Baella. Tot i això, opina que amb il·lusió un esportista pot adaptar-se i competir plenament. Bellido apunta que "al principi l'adaptació és difícil", però que es resol a força d'entrenar.
  Els entrenaments de Baella combinen força, velocitat i resistència. "S'ha de tenir molt bona resistència perquè no toques els peus a terra. Un atleta ha d'estar físicament ben preparat", ha argumentat el mateix preparador.
  El pròxim partit dels Ploms és a la pista del Sallent, dissabte a les 6 de la tarda. L'equip del Bages encara no ha puntuat, però tal com detalla Baella, serà un enfrontament igualat, ja que el rival compta "amb una gran tradició waterpolista tot que hagi patit dificultats econòmiques. Bellido ha afegit que el partit es resoldrà "en petits detalls".